FN วิ่ง 6% ลุ้นผลงานครึ่งแรกปี 64 ฟื้น! ลุยปรับแผนหาพันธมิตรเสริมแกร่ง
FN วิ่ง 6% ลุ้นผลงานครึ่งแรกปี 64 ฟื้น! ปรับแผนหาพันธมิตรเสริมแกร่ง
FN วิ่ง 6% ลุ้นผลงานครึ่งแรกปี 64 ฟื้น! ปรับแผนหาพันธมิตรเสริมแกร่ง
4 ก.พ. 2564

ผู้สื่อข่าวรายงานว่า ราคาหุ้น บริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN ล่าสุด ณ เวลา 14.45 น. อยู่ที่ 1.26 บาท ปรับตัวขึ้น 0.07 บาท หรือ 5.88% สูงสุดที่ระดับ 1.30 บาท ต่ำสุดที่ระดับ 1.19 บาท ด้วยมูลค่าการซื้อขาย 51.12 ล้านบาท
อนึ่งก่อนหน้านี้ นายเบญจ์เยี่ยม ส่งวัฒนา ประธานเจ้าหน้าที่บริหาร บมจ.เอฟเอ็น แฟคตอรี่ เอ๊าท์เลท (FN) เปิดเผยว่า บริษัทคาดว่าผลประกอบการในช่วงไตรมาส 4/63 อาจจะปรับตัวลดลงจากช่วงไตรมาส 3/63 เนื่องจากบริษัทได้มีการทำการตลาด และกิจกรรมส่งเสริมการขายจำนวนมาก ซึ่งอาจจะส่งผลให้ค่าใช้จ่ายปรับตัวเพิ่มสูงขึ้นบ้าง
อย่างไรก็ตามเชื่อว่าจะเข้ามาช่วยให้ประชาชนรับรู้ถึงแบรนด์สินค้าของบริษัทมากขึ้น โดยเชื่อว่าจะช่วยสนับสนุนให้ผลประกอบการมีการเติบโตได้อย่างมีนัยสำคัญในช่วงครึ่งปีแรกของปี 64 โดยบริษัทจะเน้นการหาพันธมิตรในการเข้ามาเป็นตัวแทนจำหน่ายสินค้าของบริษัท และทำให้บริษัทสามารถจำหน่ายสินค้าไปทั่วประเทศ
ขณะเดียวกันบริษัทยังคงเดินหน้าเพิ่มช่องทางการจำหน่ายสินค้าใหม่ผ่านออนไลน์อย่างต่อเนื่อง อาทิ Shopee, Lazada และ Shopat24 รวมไปถึงการไลฟ์สดขายสินค้าผ่าน Facebook นอกจากนั้นยังมีการขยายรูปแบบการขายสินค้าผ่านรถยนต์เคลื่อนที่ภายใต้ชื่อ “รถทันใจ” ที่ได้รับการตอบรับเป็นอย่างดีจากลูกค้า เชื่อว่าจะช่วยหนุนการเติบโตของบริษัทในอนาคตอีกทางหนึ่ง
สำหรับผลประกอบการในช่วง 9 เดือนที่ผ่านมา บริษัทมีรายได้ 567 ล้านบาท ปรับตัวลดลงจากช่วงเดียวกันของปีก่อนที่ 26% โดยช่วง 9 เดือนแรกของปี 62 บริษัทมีรายได้ 766 ล้านบาท เนื่องจากได้รับผลกระทบจากสถานการณณืการแพร่ระบาดของเชื้อไวรัสโควิด-19 ส่งผลให้กำลังซื้อของประชาชนปรับตัวลดลงตามไปด้วย
 